CELEX: 32013D0496
Language: mt
Date: 2013-10-07 00:00:00
Title: 2013/496/UE: Deċiżjoni ta’ Implimentazzjoni tal-Kunsill tas- 7 ta' Ottubru 2013 dwar l-issuġġettar ta’ 5-(2-aminnopropil)indol għal miżuri ta’ kontroll

12.10.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 272/44
            
         DEĊIŻJONI TA’ IMPLIMENTAZZJONI TAL-KUNSILL
   tas-7 ta' Ottubru 2013
   dwar l-issuġġettar ta’ 5-(2-aminnopropil)indol għal miżuri ta’ kontroll
   (2013/496/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Deċiżjoni tal-Kunsill 2005/387/ĠAI tal-10 ta’ Mejju 2005 dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda (1), u b’mod partikolari l-Artikolu 8(3) tagħha,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Tfassal Rapport dwar il-Valutazzjoni tar-Riskji dwar is-sustanza psikoattiva ġdida 5-(2-aminnopropil)indol skont l-Artikolu 6 tad-Deċiżjoni 2005/387/ĠAI milll-Kumitat Xjentifiku estiż taċ-Ċentru Ewropew għall-Monitoraġġ tad-Droga u d-Dipendenza fuq id-Droga (EMCDDA) matul sessjoni speċjali, u sussegwentement intbagħat lill-Kummissjoni u lill-Kunsill fis-16 ta’ April 2013.
            
         
               (2)
            
            
               Is-sustanza 5-(2-aminnopropil)indol hija derivattiv sintetiku tal-indol sostitwit fin-naħa tal-fenil fis-sistema taċ-ċrieki tal-indol. Jidher li hija sustanza stimulanti li jista’ jkollha wkoll effetti alluċinoġeniċi. 5-(2-aminnopropil)indol nstab l-aktar f’forma ta’ trab, iżda wkoll f’forma ta’ pilloli u kapsuli. Huwa kummerċjalment disponibbli fuq l-Internet u minn “head shops”, imqiegħed fis-suq bħala “kimika għar-riċerka”. Instab ukoll f’kampjuni ta’ prodott mibjugħ bħala “stimulant legali” imsejjaħ “Benzo Fury”, u f’pilloli li jixbħu l-ecstasy.
            
         
               (3)
            
            
               L-informazzjoni u d-dejta eżistenti jissuġġerixxu li t-tossiċità akuta ta’ 5-(2-aminnopropil)indol tista’ tipprovoka effetti negattivi fil-bniedem bħal pereżempju t-takikardija u l-ipertermija, u tista’ wkoll tikkawża mydriasis, aġitazzjoni u tregħid. 5-(2-aminnopropil)indol jista’ jinteraġixxi ma’ sustanzi oħra, inklużi prodotti mediċi u stimulanti li jaġixxu fuq is-sistema monoaminerġika. Huwa diffiċli li jiġu determinati l-effetti fiżiċi speċifiċi ta’ 5-(2-aminnopropil)indol fil-bniedem għaliex ma hemmx studji ppublikati li jivvalutaw it-tossiċità akuta u kronika tiegħu, l-effetti psikoloġiċi u ta’ mġiba, jew il-potenzjal tad-dipendenza, u minħabba l-iskarsità ta’ informazzjoni u dejta disponibbli.
            
         
               (4)
            
            
               Kien hemm total ta’ 24 każijiet ta’ mewt irreġistrati f’erba’ Stati Membri minn April sa Awwissu 2012, li fir-rigward tagħhom 5-(2-aminnopropil)indol waħdu, jew flimkien ma’ sustanzi oħra, ġie inidividwat f’kampjuni meħuda post mortem. Filwaqt li mhuwiex possibbli li jiġi ddeterminat b’ċertezza r-rwol ta’ 5-(2-aminnopropil)indol fl-imwiet kollha, f’xi każijiet ġie speċifikament imniżżel fil-kawża tal-mewt. Jekk din is-sustanza psikoattiva ġdida issir aktar disponibbli u tibda tintuża aktar, l-implikazzjonijiet għas-saħħa individwali u pubblika jistgħu jkunu sinifikanti. Ma hemm l-ebda informazzjoni disponibbli dwar ir-riskji soċjali li jġib miegħu 5-(2-aminnopropil)indol.
            
         
               (5)
            
            
               Disa’ pajjiżi Ewropej irrappurtaw lill-EMCDDA u lill-Uffiċċju Ewropew tal-Pulizija (Europol) li huma sabu 5-(2-aminnopropil)indol. L-ebda dejta dwar il-prevalenza ma hija disponibbli dwar l-użu ta’ 5-(2-aminnopropil)indol, iżda mill-informazzjoni limitata li teżisti jidher li jista’ jiġi kkunsmat f’ambjenti simili bħala stimulanti oħra, bħal fid-dar, fil-bars u n-nightclubs jew fil-festivals tal-mużika.
            
         
               (6)
            
            
               Ma hemm l-ebda informazzjoni li tissuġġerixxi li 5-(2-aminnopropil)indol huwa manifatturat fl-Unjoni, u ma hemm l-ebda evidenza li tissuġġerixxi l-involviment tal-kriminalità organizzata fil-manifattura, it-tqassim jew il-provvista ta’ din is-sustanza psikoattiva ġdida.
            
         
               (7)
            
            
               Is-sustanza 5-(2-aminnopropil)indol ma għandha l-ebda valur jew użu mediku magħruf, stabbilit jew rikonoxxut, u ma hemm l-ebda awtorizzazzjoni ta’ tqegħid fis-suq li tkopri din is-sustanza psikoattiva ġdida fl-Unjoni. Minbarra l-użu tiegħu bħala standard ta’ referenza analitiku u fir-riċerka xjentifika, ma hemm l-ebda indikazzjoni li qed jintuża għal skopijiet oħra.
            
         
               (8)
            
            
               Is-sustanza 5-(2-aminnopropil)indol ma kinitx, u attwalment mhijiex, taħt valutazzjoni mis-sistema tan-Nazzjonijiet Uniti, kif definita fid-Deċiżjoni 2005/387/ĠAI. Żewġ Stati Membri jikkontrollaw din is-sustanza psikoattiva ġdida taħt il-leġiżlazzjoni nazzjonali tagħhom bis-saħħa tal-obbligi tagħhom taħt il-Konvenzjoni tan-Nazzjonijiet Uniti dwar is-Sustanzi Psikotropiċi tal-1971. Ħames pajjiżi Ewropej japplikaw leġiżlazzjoni nazzjonali dwar sustanzi psikoattivi ġodda, oġġetti perikolużi jew mediċini biex jikkontrollaw 5-(2-aminnopropil)indol.
            
         
               (9)
            
            
               Ir-Rapport dwar il-Valutazzjoni tar-Riskji juri li hemm evidenza xjentifika limitata disponibbli fuq 5-(2-aminnopropil)indol u jindika li aktar riċerka tkun meħtieġa biex jiġu determinati r-riskji għas-saħħa u dawk soċjali li dan iġib miegħu. Madankollu, l-evidenza u l-informazzjoni disponibbli jipprovdu raġuni suffiċjenti biex 5-(2-aminnopropil)indol jiġi soġġett għal miżuri ta’ kontroll fl-Unjoni. Bħala riżultat tar-riskji għas-saħħa li dan iġib miegħu, kif iddokumentat permezz tal-iskoperta tiegħu f’diversi każijiet rappurtati ta’ mewt, il-fatt li l-utenti jistgħu bla ma jafu jikkunsmawh, u n-nuqqas ta’ valur jew użu mediku 5-(2-aminnopropil)indol għandu jkun soġġett għal miżuri tal-kontroll fl-Unjoni.
            
         
               (10)
            
            
               Billi sitt Stat Membru diġà jikkontrollaw 5-(2-aminnopropil)indol permezz ta’ tipi differenti ta’ dispożizzjonijiet leġiżlattivi, il-fatt li din is-sustanza tiġi soġġetta għal miżuri ta’ kontroll fl-Unjoni jgħin biex tiġi evitata li joħorġu ostakli għall-kooperazzjoni transkonfinali fl-infurzar tal-liġi u dik ġudizzjarja, u jipproteġi lill-utenti mir-riskji li jista’ jġib miegħu l-konsum tiegħu.
            
         
               (11)
            
            
               Id-Deċiżjoni tal-Kunsill 2005/387/ĠAI jirriżerva s-setgħat ta’ implimentazzjoni lill-Kunsill biex jippermetti l-forniment ta’ rispons rapidu, bbażat fuq kompetenza esperta, fil-livell tal-Unjoni għall-ħruġ ta’ sustanzi psikoattivi ġodda misjuba u rrappurtati mill-Istati Membri, billi jissottometti dawk is-sustanzi għal miżuri ta’ kontroll fl-Unjoni kollha. Billi ġew issodisfati l-kondizzjonijiet u l-proċedura biex jingħata bidu għall-eżerċizzju ta’ tali setgħat ta’ implimentazzjoni, għandha tiġi adottata deċiżjoni ta’ implimentazzjoni sabiex 5-(2-aminnopropil)indol jitqiegħed taħt kontroll fl-Unjoni kollha,
            
         ADOTTA DIN ID-DEĊIŻJONI:
   Artikolu 1
   Is-sustanza psikoattiva ġdida 5-(2-aminnopropil)indol hija b’dan issuġġettata għal miżuri ta’ kontroll fl-Unjoni kollha.
   Artikolu 2
   Sat-13 ta' Ottubru 2014, l-Istati Membri se jieħdu l-miżuri meħtieġa, skont il-liġi nazzjonali tagħhom, biex 5-(2-aminnopropil)indol jiġi ssuġġettat għal miżuri ta’ kontroll u pieni kriminali, kif stipulat fil-leġiżlazzjoni tagħhom b’mod konformi mal-obbligi tagħhom skont il-Konvenzjoni tan-Nazzjonijiet Uniti dwar is-Sustanzi Psikotropiċi tal-1971.
   Artikolu 3
   Din id-Deċiżjoni se tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
   
      Magħmul fil-Lussemburgu, is-7 ta’ Ottubru 2013.
      
         
            Għall-Kunsill
         
         
            Il-President
         
         J. BERNATONIS
      
   
   
      (1)  ĠU L 127, 20.5.2005, p. 32.